|  |
| --- |
| **РЕПУБЛИКА СРБИЈА –ОПШТИНА РАЧА** |
| **ОПШТИНСКО ВЕЋЕ ОПШТИНЕ РАЧА** |

**Број: 021-300/2024-II-01**

**Датум:04.11.2024. године.**

На основу члана 46. става 1. тачке 1) Закона о локалној самоуправи (“Сл. гласник РС”, број 129/2007, 83/2014-др. закон, 101/2016 др. закон, 47/2018 и 111/2021 – др.закон), члана 71. става 1. тачке 1) Статута општине Рача ("Сл. гласник општине Рача", број 3/2019) и члана 2. става 1. тачке 1) Пословника о раду Општинског већа ("Сл. гласник општине Рача", број 22/20, 8/22 и 9/24), а у вези са чланом 44. Закона о социјалној заштити („Службени гласник РС“, бр. 24/2011 и 117/2022 – одлука Уставног суда), Општинско веће општине Рача, на седници одржаној дана 04.11.2024. године, утврдило је предлог:

**ОДЛУКЕ**

**О ОБЕЗБЕЂИВАЊУ И ПРУЖАЊУ УСЛУГЕ ЛИЧНИ ПРАТИЛАЦ ДЕТЕТА**

1. **УВОДНЕ ОДРЕДБЕ**

**Предмет уређивања**

**Члан 1.**

Овом одлуком уређују се услови и начин обезбеђивања и пружања услуге лични пратилац детета, сврха и садржина услуге, корисници услуге, трајање услуге, поступак за одлучивање о коришћењу услуге, одбијање захтева за коришћење услуге и право на жалбу, обезбеђивање услуге, стандарди услуге, извор финансирања, трошкови и цена услуге лични пратилац детета.

Сви термини употребљени у овој одлуци, а који имају родно значење, изражени у граматичком мушком роду, подразумевају природни мушки и женски пол лица на који се односе.

**Сврха услуге**

**Члан 2.**

Сврха услуге лични пратилац детета је пружање детету одговарајуће индивидуалне практичне подршке ради укључивања у редовно школовање и активности у заједници, у циљу успостављања што већег нивоа самосталности детета.

**Садржина услуге**

**Члан 3.**

Активности личног пратиоца детета, планирају се и реализују у складу са индивидуалним потребама детета у кретању, одржавању личне хигијене, храњењу, облачењу и комуникацији са другима, што укључује:

1) помоћ код куће у облачењу, одржавању личне хигијене (умивање, чешљање, прање зуба), при храњењу (припрема и сервирање лакших оброка, храњење или помоћ у коришћењу прибора и сл.), припрема књига и опреме за вртић односно школу,

2) помоћ у заједници што укључује:

- помоћ у коришћењу превоза (улазак и излазак из средстава превоза, и сл),

- помоћ у кретању (оријентација у простору, уколико је дете са оштећењем вида, гурање колица или коришћење других помагала),

- одлазак на игралишта односно места за провођење слободног времена (подршка у игри, подршка и посредовање у комуникацији и сл.), укључујући културне или спортске активности и друге сервисе подршке.

1. **КОРИШЋЕЊЕ УСЛУГЕ**

**Корисници услуге**

**Члан 4.**

Услуга лични пратилац обезбеђује се детету са инвалидитетом односно са сметњама у развоју, коме је потребна подршка за задовољавање основних потреба у свакодневном животу у кретању, одржавању личне хигијене, храњењу, облачењу и комуникацији са другима, под условом да је укључено у васпитно-образовну установу, односно школу, до краја редовног школовања, укључујући завршетак средње школе.

Корисници услуге лични пратилац су лица из става 1. овог члана која имају пребивалиште на територији општине Рача.

**Трајање услуге**

**Члан 5.**

Услуга личног пратиоца пружа се почев од датума који је одредио пружалац услуге, у обиму до 40 часова недељно, у складу са процењеним потребама корисника.

Услуга личног пратиоца не обезбеђује се за време летњег и зимског распуста, као ни за време државних и верских празника.

Решењем Центра за социјални рад услуга може престати пре рока утврђеног индивидуалним планом у случају престанка потребе корисника за услугом, као и у случајевима нарушеног поверења и личног односа између детета и личног пратиоца, затим угрожености интегритета и достојанства детета, личног пратиоца, стручних радника и других корисника услуге, изазваних вербалном или физичком агресијом, одбијањем сарадње, занемаривањем потреба детета, насилног или непримереног понашања и из других оправданих разлога.

Предлог за престанак услуге пре рока утврђеног индивидуалним планом подноси родитељ, односно старатељ односно хранитељ детета или пружалац услуге са детаљним образложењем разлога за престанак коришћења услуге, о чему Центар за социјални рад одлучује решењем.

**Одлучивање о коришћењу услуге**

**Члан 6.**

Родитељ, односно старатељ односно хранитељ детета подноси захтев за коришћење услуге личног пратиоца Центру за социјални рад, који о захтеву одлучује решењем.

Решење о коришћењу услуге лични пратилац, односно о одбијању захтева за коришћење услуге, Центар за социјални рад доставља организационој јединици Општинске управе Рача надлежној за послове социјалне заштите.

Приликом утврђивања испуњености услова за коришћење услуге из члана 4. ове одлуке, Центар за социјални рад ће ценити породични статус домаћинства, при чему ће предност имати деца која су корисници права на додатак за помоћ и негу другог лица и права на увећан додатак на помоћ и негу другог лица, деца из породица у којима живи више деце са инвалидитетом односно сметњама у развоју, затим деца из једнородитељских породица и деца корисника новчане социјалне помоћи.

**Решење о одбијању захтева и право на жалбу**

##### **Члан 7.**

Центар за социјални рад донеће решење којим се одбија захтев за коришћење услуге лични пратилац у случају неиспуњења услова за коришћење услуге из члана 4. ове одлуке.

Против решења донетог у првом степену којим се одбија захтев, странка има право жалбе у року од 15 дана од обавештавања о решењу.

Жалба се подноси Општинском већу преко Центра за социјални рад.

Одлуку о жалби из става 3. овог члана доноси Општинско веће у року од 30 дана од дана подношења уредне жалбе.

1. **ОБЕЗБЕЂИВАЊЕ УСЛУГЕ**

**Пружалац услуге**

**Члан 8.**

Услуга лични пратилац набавља се од пружаоца услуга социјалне заштите који је за то лиценциран, у складу са законом којим се уређују јавне набавке, законом којим се уређује социјална заштита и прописима донетим за њихово спровођење.

**Уговор о пружању услуге**

**Члан 9.**

Међусобни односи општине и пружаоца услуге из члана 8. ове одлуке, регулишу се уговором о пружању услуге, којим се дефинишу: предмет уговора, вредност уговора, трајање уговора, права и обавезе општине/града као наручиоца услуге и права и обавезе пружаоца услуге, интерна евалуација пружене услуге, извештавање, решавање спорова и друга питања.

**Стандарди услуге**

**Члан 10.**

Пружалац услуге пружа услугу лични пратилац у складу са прописаним:

* заједничким минималним структуралним стандардима за пружање услуге, којима су утврђени инфраструктурни, организациони и кадровски услови за пружање услуге;
* заједничким минималним функционалним стандардима за пружање услуге, којима су утврђене вредносне, квантитативне и квалитативне димензије стручних поступака и
* посебним минималним структуралним стандардима за пружање услуге лични пратилац који подразумевају да пружалац услуге има најмање једног стручног радника, а да непосредну услугу пружа сарадник- лични пратилац.

Стручни радник и сарадник-лични пратилац морају имати завршену обуку по акредитованом програму за пружање услуге личног пратиоца.

Сарадник – лични пратилац не може бити члан породичног домаћинства у коме живи корисник, сродник у правој линији, као ни брат ни сестра, односно брат ни сестра по оцу или мајци корисника.

1. **ФИНАНСИРАЊЕ УСЛУГЕ**

**Извори финансирања**

**Члан 11.**

Услуга лични пратилац финансира се из:

* буџета општине Рача;
* учешћа корисника услуге;
* донација и поклона и
* других извора, у складу са законом.

**Трошкови и цена услуге**

**Члан 12.**

Трошкови и цена услуге лични пратилац детета обрачунавају се у складу са актом о методологији формирања цене услуга социјалне заштите у надлежности општине и годишњим актом надлежног органа о утврђивању цене услуге.

**Учешће корисника у плаћању цене услуге**

**Члан 13.**

Надлежни центар за социјални рад доноси решење којим се утврђује висина учешћа корисника услуге лични пратилац детета, а према утврђеној скали партиципације по Одлуци о учешћу корисника у цени услуге који доноси Скупштина општине Рача.

Утврђени износ учешћа корисника услуге лични пратилац детета уплаћује се у буџет општине Рача.

1. **ЗАВРШНА ОДРЕДБА**

**Ступање на снагу**

**Члан 14.**

Одлука ступа на снагу осмог дана од дана објављивања у „Службеном гласнику општине Рача “.

**ОПШТИНСКО ВЕЋЕ ОПШТИНЕ РАЧА**

**ПРЕДСЕДНИК**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Бранко Радосављевић

**Доставити:**

* Скупштини општине Рача;
* а/а.